送蒲元禮南歸
作者：黄庭堅
朝代：宋

paragraphs: 元禮佳少年，俊氣欲無敵。
文章詩最豪，溟漲助筆力。
三年葉公城，於我固多益。
恨無荆雞材，使君有羽翼。
此行省親闈，綵服耀春色。
從容文字閒，固未曠子職。
蘄春向鄂渚，曾不三四驛。
吾師李武昌，金聲而玉德。
誠能勇一往，所進豈寸尺。
江南後生秀，居多門下客。
願君從之遊，琢磨就圭璧。
斗酒清夜闌，缺月挂屋壁。
雞鳴馬就轡，少別安足惜。
人生共一世，誰能無行役。